Adyčia
Adyčia (rus. Адыча, jak. Адыаччы) – upė Rusijoje, Jakutijoje; Janos dešinysis intakas. Prasideda Čerskio kalnagūbryje, teka plačiu slėniu Janos plokščiakalniu į šiaurės vakarus. Aukštupyje vadinama Borongu (Боронг). Įteka į Janą 648 km nuo jos žiočių. Didžiausi intakai: Borulachas, Nelgesė, Derbekė (kairysis), Tuostachas, Čarkis, Delakagas (dešinieji). Užšalusi nuo spalio iki gegužės. Gausu milžiniškų ampalų. Laivuojama 223 km nuo žiočių.